דוד מנחם (מוזיקאי)

ביוגרפיה

למד בישיבת מרכז הרב מגיל 15 עד גיל 34, שם הוסמך לרבנות. קיבל תורה מהרב אברהם אלקנה שפירא והרב עובדיה יוסף.
גדל בשכונות מקור ברוך ונחלאות בירושלים, לצד הסבים שעלו מעיראק בתחילת שנות החמישים. ילד שישי מתוך שבעה. נקרא על שם דודו החייל דוד יאיר שנהרג בסיני, ועל שם חכם יוסף חיים גדול חכמי בבל במאה ה-19. אביו הרב מנשה שימש שוחט ובודק ואמו שושנה גננת. סבו מצד אימו, חכם גורג'י יאיר, היה פייטן מגדולי חזני בבל ממנו קיבל את מסורת השירה הקבלית של יהודי בבל. את הנוסח הספרדי-ירושלמי למד בבית הכנסת עדס שבשכונת נחלאות. ביסודי למד בתלמוד תורה חרדי־ספרדי, לאחר מכן למד בישיבה חרדית, וממנה עבר לישיבת מרכז הרב. בגיל 15 התקבל בה ללימודים בשיעור א' (המבוגרים ממנו בשלוש שנים) על ידי הרב יגאל לרר ונשאר שם שני עשורים.

מוזיקה ופיוט

כמוזיקאי וכפייטן מופיע בארץ ובחו"ל לצד אמנים כמו שלומי שבן, קובי אוז, אריאל הורוביץ, פרץ אליהו, מארק אליהו, יאיר דלאל, ג'קי לוי, ר' חיים לוק ושם טוב לוי. מנגן על עוד, חליל נאי וכלי הקשה. בגיל צעיר התלווה לבן דודתו, הפייטן משה חבושה בהופעותיו. 
ניגן עם וותיקי נגני תזמורת קול ישראל בערבית של רשות השידור, וכסולן עם התזמורת האנדלוסית, תזמורת נצרת ותזמורת ירושלים החדשה. 
הקליט שירה ונגינה עם דודו טסה בפרויקט "הכוויתים", עם אהרון רזאל, ניצן חן רזאל, יצחק מאיר ועוד. כמו כן מופיע כסולן בפסטיבלים רבים באירופה ארצות הברית קנדה ומרוקו.
הלחין מפיוטיו של רבי ישראל נג'ארה. לחנו לפיוט "ימי חרפי אהבתני" בביצוע להקת שחרית נכלל באוסף "יהודה הלוי פינת אבן גבירול". הלחין פיוטים רבים ממחזור ארם צובה שכונסו בדיסק תן זמירות עמי בביצוע גדולי החזנים הספרדים ומהם משה חבושה, ציון יחזקאל ודוד שירו. הלחין קדיש שבוצע על ידי דוד ד'אור. וכמו כן הלחין משירי המשוררים יוסף עוזר אלחנן ניר וחביבה פדיה.
שירים ופיוטים שכתב הולחנו על ידי פרץ אליהו ושם טוב לוי.
בשנת 2008 ביצע יחד עם שלומי שבן את לידתו של שיר לפרויקט עוד מעט נהפוך לשיר.
בשנת 2014 העלה ביחד עם שם טוב לוי את המופע "הבחור מפאדובה" המוקדש ליצירותיו של רמח"ל ולשירים מקוריים של השניים. המופע שהועלה לראשונה בפסטיבל העוד בירושלים זכה לביקורות נלהבות.
באותה שנה העלה את המופע המשותף שלו עם אריאל הורוביץ "נאמנים למקור" בו הם שוזרים סיפורים ממשפחותיהם, ומחברים בין השירים של נעמי שמר אמו של אריאל לפיוטי סבו של הרב מנחם ובנוסף גם יצירות מקוריות משלהם.

הגות והלכה

הגותו מורכבת מחשיבה ופרשנות מקורית בשילוב תורתם של חכמי הספרדים והראי"ה קוק. בדרשותיו ושיעוריו ניתן דגש מיוחד למשנתו של הבן איש חי ובהשפעת הרב אורי שרקי גם למשנתו של מניטו. הוא מרבה להדגיש את השליחות האוניברסלית של היהדות שהתעצמה במיוחד אחרי קום מדינת ישראל.]
גישתו ההלכתית היא ספרדית-מזרחית ובעיקרה היא נוטה לקולא. בפסיקתו יש משקל רב לאחדות ישראל ולראיית התקופה כזמן גאולה ועל כן מן הראוי לדעתו לצמצם במנהגי אבלות שאין להם מקור הלכתי תלמודי מובהק כמו חלק ממנהגי ימי הספירה.] כביטוי להנהגתו הספרדית-מזרחית רבים מכנים אותו בתואר חכם דוד.

פרסים

זכה בפרס ליצירה תורנית על שם הרב שאול ישראלי לשנת תשס"ג.
בשנת 2015 זכה בפרס ירושלים לאחדות ישראל לשנת תשע"ה.
באוקטובר 2016 נבחר על ידי המגזין היהודי-אמריקני "טאבלט" כאחד מעשרה רבנים ישראלים מעוררי עניין.

פעילות ציבורית

לקח חלק פעיל ומרכזי הן כפייטן מבצע והן כפייטן כותב בתחיית הפיוט.  משמש כמורה בבתי מדרש של ההתחדשות היהודית. נמנה עם סגל המורים הראשונים בפרויקט קהילות שרות. לימד יהדות ופיוט למיטב אומני ישראל במסגרת פרויקט 'ידידי השכחת' של 'בית הלל'. הוא חיתן חלק מהם ולומד עם חלקם יהדות. מופיע בתקשורת בראיונות ובפינות קבועות, הנחה תוכניות בערוץ מאיר ובערוץ אורות.
משנות העשרה לחייו שימש כרב בבתי כנסת בשכונות נחלאות ומקור ברוך. משנת תשע"ב שימש כרב בשכונת רסקו בירושלים. ומאלול תשע"ח משמש כרב קהילת "היכל אוריאל" שבמבשרת ציון.
משתתף פעיל במיזם 929 מיום היווסדו ובו הקליט פרשנות מקורית משלו לכל פרק מפרקי התנ"ך. דברי תורה והלכה שלו מתפרסמים כל שבוע בעלון המופץ באלפי עותקים בירושלים וסביבותיה.
מלמד כ-15 שיעורים בשבוע במוסדות רבים ביניהם במכינת בית ישראל, בבית אבי חי בירושלים ובקריה האקדמית אונו. חבר בוועדה הרוחנית של רשת אמי"ת. משמש כנאמן בכמה קרנות צדקה וחסד וחבר וועדת פרס ירושלים לאחדות ישראל.
מאז שנת 2002 משתתף במפגשים עם רבנים ואנשי דת מוסלמים במטרה לקדם הבנות ושלום בין דתי באזור. משנת 2015 הוא חבר וועדת ההיגוי של היוזמה העולמית הבין דתית לשלום.